Broj: 711-I-1204-P-248-17/19-08-11

Zagreb, 10. svibnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, i Tatijane Vučetić kao članova Povjerenstva,na temelju članka članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Zlatka Sinkovića, zamjenika općinskog načelnika Općine Sveti Đurđ do 26. travnja 2017.g**,na 49. sjednici, održanoj 10. svibnja 2019.g., donosi sljedeću:

**ODLUKU**

1. **Propustom da po pisanom pozivu Povjerenstva priloži odgovarajuće dokaze potrebne za usklađivanje prijavljene imovine u izvješću o imovinskom stanju dužnosnika, podnesenom 26. lipnja 2013.g. povodom početka mandata, s imovinom utvrđenom u postupku provjere na temelju pribavljenih podataka od nadležnih državnih tijela, u dijelu podataka o načinu obnašanja dužnosti i primanjima od dužnosti za koju se podnosi izvješće, a do kojeg nesklada je došlo uslijed propusta dužnosnika da podnese izvješće o imovinskom stanju dužnosnika povodom bitne promjene na imovini istekom 2013.g., dužnosnik Zlatko Sinković, zamjenik općinskog načelnika Općine Sveti Đurđ do 26. travnja 2017.g, počinio je povredu članka 27. ZSSI-a, u vezi s člankom 8. i 9. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Zlatku Sinkoviću neće se izreći sankcija s obzirom da je od prestanaka obnašanja dužnosti zamjenika općinskog načelnika Općine Sveti Đurđ proteklo više od 12 mjeseci.**

Obrazloženje

Povjerenstvo je na 41. sjednici, održanoj dana 11. svibnja 2018.g., pokrenulo postupak za odlučivanje o sukobu interesa protiv dužnosnika Zlatka Sinkovića, zamjenika općinskog načelnika Općine Sveti Đurđ, zbog kršenja odredbi iz članka 8. i 9. ZSSI-a, koja proizlazi iz propusta podnošenja izvješća o imovinskom stanju dužnosnika povodom bitnih promjena na imovini, istekom 2013.g., u dijelu podataka o načinu obnašanja dužnosti i visini primanja dužnosnika, a neprijavljivanjem kojih je došlo do nesklada između prijavljene imovine iz izvješća o imovinskom stanju dužnosnika podnesenog 26. lipnja 2013.g. povodom početka mandata i stanja imovine kako proizlazi iz podataka pribavljenih od nadležnih državnih tijela u dijelu iznosa volonterske naknade.

Dužnosnik se na Odluku o pokretanju predmetnog postupka očitovao pisanim očitovanjem koje je dostavljeno Povjerenstvu 29. travnja 2019.g. i zaprimljeno pod brojem: 711-U-1829-P-248-17/19-07-2. U očitovanju se navodi kako je dužnosnik dužnost zamjenika općinskog načelnika Općine Sveti Đurđ obnašao u mandatu 2013. – 2017., od 27. svibnja 2013.g. do 26. travnja 2017.g., kojeg dana je dao ostavku. Dužnosnik je navedenu dužnost u početku obnašao kao volonter, do 30. listopada 2013.g. te je 5 mjeseci primao volontersku naknadu, a od 5. studenog 2013.g. do kraja mandata dužnost je obnašao profesionalno. Dakle, u 2013.g.

Uvidom u Registar dužnosnika utvrđeno je da je dužnosnik Zlatko Sinković obnašao dužnost zamjenika općinskog načelnika Općina Sveti Đurđ u mandatu 2013. – 2017., od 27. svibnja 2013.g. do 26. travnja 2017.g.

Povjerenstvo je 29. svibnja 2017.g. zaprimilo prijavu u kojoj se navodi kako je dužnosnik Zlatko Sinković u podnesenom izvješću o imovinskom stanju dužnosnika Povjerenstvu prijavio da dužnost obnaša kao volonter iako je navedenu dužnost obnašao kao profesionalac.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Člankom

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila. Stavkom 3. istog članka propisano je da dužnosnici koji su ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni su u roku od 30 dana od dana.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Člankom 20. stavkom 3. ZSSI-a propisano je da obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 24. stavkom 2. ZSSI-a propisano je da Povjerenstvo za svako podneseno izvješće o imovinskom stanju dužnosnika provodi redovitu provjeru podataka. Redovita provjera obavlja se prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske.

Člankom 26. ZSSI-a propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela iz članka 24. ZSSI-a. Ukoliko dužnosnik ne dostavi pisano očitovanje u roku od 15 dana ili ne priloži odgovarajuće dokaze potrebne za usklađivanje prijavljena imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će temljem članka 27. ZSSI-a protiv dužnosnika pokrenuti postupak zbog kršenja odredbi iz članka 8. i 9. ZSSI-a te će o tom obavijestiti nadležna državna tijela.

Povodom zaprimljene prijave, a na temelju članka 24. ZSSI-a, Povjerenstvo je izvršilo uvid u podnesena izvješća dužnosnika Zlatka Sinkovića. Uvidom u dostavljena Izvješća o imovinskom stanju dužnosnika, utvrđeno je kako je Povjerenstvo 26. lipnja 2013.g. zaprimilo izvješće o imovinskom stanju dužnosnika Zlatka Sinkovića, povodom početka mandata zamjenika općinskog načelnika Općine Sveti Đurđ. Izvješće je zaprimljeno pod brojem: 711-U-1695-PD/13. U navedenom Izvješću dužnosnik je naveo kako dužnost na koju je izabran obnaša volonterski, ne navodeći iznos volonterske naknade.

Dana 29. lipnja 2017.g. Povjerenstvu je podneseno Izvješće o imovinskom stanju dužnosnika Zlatka Sinkovića, povodom prestanka obnašanja dužnosti zamjenika općinskog načelnika Općine Svet Đurđ. U obrascu Izvješća dužnosnik je naveo kako dužnost obnaša profesionalno te da za istu prima plaću u iznosu od 5.300 kn bruto na mjesečnoj razini, odnosno 4.000 kn neto.

Člankom 24. stavkom 2. ZSSI-a propisano je da Povjerenstvo za svako podneseno izvješće o imovinskom stanju dužnosnika provodi redovitu provjeru podataka. Redovita provjera provodi se sukladno članku 24. ZSSI-a.

Povjerenstvo je na temelju članka 24. ZSSI-a zatražilo očitovanje Općine Sveti Đurđ o načinu obnašanja dužnosti zamjenika općinskog načelnika kao i o plaći/volonterskoj naknadi koju je dužnosnik primao.

Općina Sveti Đurđ je dana 9. siječnja 2018.g. dostavila očitovanje, KLASA: 711-04/18-03/01 od 5. siječnja 2018.g. u kojem se navodi da je dužnosnik Zlatko Sinković dužnost zamjenika općinskog načelnika Općine Sveti Đur počeo obnašati 27. svibnja 2013.g., kao volonter, te da je u razdoblju 1. lipnja 2013.g. do 30. listopada 2013.g. primao volontersku naknadu u iznosu od 2.185,44 kn. Dana 5. studenog 2013.g. dužnosnik je dostavio Izjavu kojom izjavljuje da će od 5. studenog 2013.g. svoju dužnost obavljati profesionalno. Dana 13. studenog 2013.g. donesena je i Odluka o promjeni obnašanja dužnosti zamjenika općinskog načelnika. Za daljnje razdoblje dužnosnik Zlatko Sinković primio je plaću u visini od 2.887,90 kn/neto za 11. mjesec 2013.g. i 4.007,45 kn/neto za 12. mjesec 2013.g.

U očitovanju se dalje navodi kako je dužnosniku Zlatku Sinkoviću isplaćivana plaća u iznosu od: 4.007,45 kn/neto za 1.- 9. mjesec 2014.g.; 4.024,33 kn/neto za 10.-12. mjesec 2014.g.; 4.074,73 kn/neto za 1.-9. mjesec 2015.g.; 4.091,58 kn/neto za 10.-12. mjesec 2015.g.; 4.091,58 kn/neto za 1.-9. mjesec 2016.g.; 4.108,48 kn/neto za 10.-12. mjesec 2016.g.; i 4.193,41 kn/neto u 2017.g. do 30. travnja 2017.g.

Uvidom u dostavljene podatke Općine Sveti Đurđ Povjerenstvo je utvrdilo nesklad u podacima u načinu obnašanja dužnosti i iznosu plaće/naknade dužnosnika. Naime, dužnosnik je prilikom stupanja na dužnost u Izvješću podnesenom Povjerenstvu prijavio kako dužnost zamjenika općinskog načelnika Općine Sveti Đurđ obnaša volonterski ne navodeći iznos naknade koju prima iako ju je primao. Također, dužnosnik nije, sukladno članku 8. stavku 2. ZSSI-a, Povjerenstvo obavijestilo kada je došlo do ove promjene na imovini dužnosnika, odnosno nije podnio izvješće istekom godine u kojoj je promjena nastala.

Člankom 26. ZSSI-a propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela iz članka 24. ZSSI-a.

Sukladno članku 26. ZSSI-a, Povjerenstvo je Zaključkom broj: 711-I-1339-P-248-17/18-04-11 od 13. studenog 2018.g., pozvalo dužnosnika da u roku od 15 dana od primitka Zaključka dostavi pisano očitovanje s potrebnim dokazima u kojem će pojasniti utvrđeni nesklad između imovine prijavljene Povjerenstvu i stanja imovine kako proizlazi iz podataka prikupljenih od nadležnih tijela.

Na gore navedeni Zaključak dužnosnik je 3. prosinca 2018.g. dostavio pisano očitovanje u kojem je u bitnom naveo kako na dužnost zamjenika općinskog načelnika stupio kao volonter za što je primao naknadu u iznosu od 2185,44 kn. Dana 5. studenog 2013.g. dostavio je izjavu da će promijeniti način obnašanja dužnosti u profesionalno što je i potvrđeno Odlukom Općinskog vijeća od 13. studenog 2013.g., uz plaću od cca 4000 kn, odnosno 4193,41 kn na kraju mandata. Dužnosnik ističe kako je nekoliko puta pokušao navedenu promjenu prijaviti Povjerenstvu ali bezuspješno pa je smatrao kako je dovoljno da podnese završno izvješće povodom prestanka dužnosti u kojem će prijaviti plaću za profesionalno obnašanje dužnosti.

Podnesenim očitovanjem dužnosnik nije dostavio odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, odnosno utvrđen je propust dužnosnika u navođenju podataka u izvješću o imovinskom stanju povodom bitne promjene u imovini, u dijelu koji se odnosi na promjenu načina obnašanja dužnosti i plaće od dužnosti za koju se podnosi izvješće te je iz navedenog razloga donesena odluka o pokretanju predmetnog postupka.

Nadalje, dostavljenim očitovanjem na Odluku o pokretanju postupka dužnosnik Zlatko Sinković nije opravdao utvrđeni nesklad, odnosno nije opravdao propust da potpuno i pravilno prijavi sve tražene podatke iz izvješća o imovinskom stanju dužnosnika i to u odnosu na bitnu promjenu na imovini, do koje je došlo uslijed promjene načina obnašanja dužnosti i promjene u primanjima, na način da je dužnosnik u 2013.g. prestao primati volontersku naknadu i počeo primati plaću za obnašanje dužnosti zamjenika općinskog načelnika. Povjerenstvo pritom napominje kako iz samih očitovanja dužnosnika proizlaze sve bitne okolnosti u predmetnom postupku, a koje predstavljaju činjenični supstrat utvrđene povrede ZSSI-a. Dužnosnik je izrijekom u očitovanju od 3. prosinca 2018.g. naveo kako je nakon promjene načina obnašanja dužnosti nekoliko puta pokušao napraviti promjenu koristeći web stranicu Povjerenstva no izmjene nije mogao napraviti. Slijedom navedenog, Povjerenstvo je donijelo Odluku kako je navedeno u točki I. izreke ovog akta.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da će za povredu odredbi članaka 10. i 27. ZSSI-a Povjerenstvo izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za povrede obveza koje proizlaze iz članka 8. i 9. ZSSI-a ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Povjerenstvo dužnosniku neće izreći sankciju uvažavajući okolnost da je u trenutku donošenja ove Odluke proteklo više od 12 mjeseci od dana prestanka obnašanja dužnosti zamjenika općinskog načelnika Općine Sveti Đurđ.

Slijedom navedenog, odlučeno je kao što je to navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Zlatko Sinković, osobnom dostavom
2. Objava na internetskoj stranici Povjerenstva
3. Pismohrana